paragraph_text: Battlestar Galactica je znanstveno-fantastična miniserija, uvod (pilot) u adaptaciju istoimenog serijala iz 1978. godine. Djelo je američkog producenta Ronalda D. Moorea i australskog redatelja Michaela Rymera. Izvorno je emitirana 8. prosinca 2003. godine na kanalu Sci Fi Channel. Prikazana u dvije epizode, prva je privukla 3,9 i druga 4,5 milijuna gledatelja, čime je postala najgledanija miniserija na Sci Fiju.